題校書圖
作者：朱翌
朝代：宋

paragraphs: 我聞校書如掃塵，塵隨帚去輒隨有。
螢窗孤坐志不分，帝虎魯魚相可否。
榻上諸公富貴人，安能辦此鉛黄手。
綠柳啼鶑耳畔春，翠袖彈絲眼前酒。
如何復窺蠹簡塵，又借管城公作帚。
畫史畫名不畫實，潤色丹青傳不朽。
我是瀛洲舊校書，揮汗磨鉛胝兩肘。
當時萬一見此圖，諸郎不免涎垂口。